**ОБРАЗЛОЖЕЊЕ**

**I. УСТАВНИ ОСНОВ**

Уставни основ за доношење Закона о потврђивању Споразума између Владе Републике Србије и Владе Тувалу о укидању виза за носиоце обичних пасоша, садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ**

**СПОРАЗУМА**

У међудржавним односима, закључивање билатералних споразума којим се укидају визе сматра се значајним кораком у правцу стварања повољнијих услова за унапређење политичких односа и свестране сарадње у економској, културној, научној и другим областима од међусобног интереса и значаја.

Дипломатски односи са Тувалу успостављени су априла 2019. године. Закључење Споразума између Владе Републике Србије и Владе Тувалу о укидању виза за носиоце дипломатских и службених пасоша значајно ће допринети развијању свеобухватних билатералних односа.

Споразум између Владе Републике Србије и Владе Тувалу о укидању виза за носиоце обичних пасоша, потписан је приликом посете МИП Тувалу Београду 21. новембра 2024. године.

Предметним Споразумом предвиђено је да држављани државе сваке стране, носиоци важећих дипломатских и службених пасоша, ослобођени су обавезе прибављања виза за улазак, транзит и боравак на територији државе друге стране у периоду до 90 дана, у било ком периоду од 180 дана, рачунајући од дана првог уласка.

Споразум не ускраћује право надлежним органима сваке стране да ускрате улазак или онемогуће боравак држављанину друге стране, не наводећи разлоге за њихову одлуку, под условом да га сматрају непожељном особом.

Свака страна може привремено да обустави примену овог споразума делимично или у целини из разлога националне безбедности, јавног реда или јавног здравља. Споразум се закључује на неодређени временски период и ступа на снагу тридесет дана од дана пријема последњег писаног обавештења, дипломатским путем, да су испуњени сви услови прописани њиховим националним законодавством.

**III. ОЦЕНА ПОТРЕБНИХ ФИНАНСИЈСКИХ СРЕДСТАВА**

За спровођење Закона о потврђивању Споразума између Владе Републике Србије и Владе Тувалу о укидању виза за носиоце обичних пасоша није потребно обезбеђивање средстава у буџету Републике Србије.